CELEX: 32005H0491
Language: mt
Date: 2005-06-03 00:00:00
Title: Rakkomandazzjoni tal-Kummissjoni tat-3 ta’ Ġunju 2005 dwar linji gwida għan-naħat nazzjonali tal-muniti ta’ ċirkulazzjoni ta’ l-euro (notifikata taħt id-dokoment nru. C(2005) 1648)

18.7.2005   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               1
            
         RAKKOMANDAZZJONI TAL-KUMMISSJONI
   tat-3 ta’ Ġunju 2005
   dwar linji gwida għan-naħat nazzjonali tal-muniti ta’ ċirkulazzjoni ta’ l-EURO
   (notifikata taħt id-dokoment nru. C(2005) 1648)
   (It-testi bil-lingwa Ġermaniża, Ingliża, Spanjola, Franċiża, Finlandiża, Griega, Taljana, OIandiża, Portugiża u Żvediża huwa l-uniċi awtentiċi)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikolu 211 tiegħu,
   Billi:
   
               (1)
            
            
               Skond l-Artikolu 106(2) tat-Trattat, l-Istati Membri jistgħu joħorġu muniti suġġetti għall-approvazzjoni tad-daqs tal-ħarġa mill-Bank Ċentrali Ewropew.
            
         
               (2)
            
            
               Il-Kunsill għandu, b’mod konformi mat-tieni sentenza ta’ l-Artikolu 106(2) tat-Trattat, jaddotta miżuri ta' armonizzazzjoni f'dan il-qasam, b'mod konformi mar-Regolament tal-Kunsill (KE) Nru 975/98 tat-3 ta’ Mejju 1998 dwar id-denominazzjnijiet u l-ispeċifikazzjonijiet tekniċi tal-muniti ta’ l-Euro maħsuba għaċ-ċirkulazzjoni (1)
               
            
         
               (3)
            
            
               Skond l-Artikolu 11 tar-Regolament tal-Kunsill (KE) Nru 974/98 tat-3 ta’ Mejju 1998 dwar l-introduzzjoni ta’ l-Euro (2), muniti denominati fl-euro u cent u huma konformi mad-denominazzjonijiet u l-ispeċifikazzjonijet tekniċi għandhom ikunu meqjusa bħala valuta legali fl-Istati Membri “parteċipanti” kollha, kif definiti f’dak ir-Regolament. Minn meta ddaħħlu fiċ-ċirkulazzjoni fl-1 ta’ Jannar 2002, dawn il-muniti ċċirkluaw maż-żona kollha ta’ l-Euro.
            
         
               (4)
            
            
               Il-Kunsill informali ta’ l-Ecofin ta’ Verona laħaq ftehim f’April 1996, li l-muniti ta’ l-Euro għandu jkollhom naħa komuni Ewropea u n-naħa l-oħra tkun differenti għal kull pajjiż. Id-disinji komuni għad-denominazzjonijiet differenti kienu magħżula mill-Kapijiet ta' l-Istat jew ta' Gvern ta' l-Istati Membri fil-Kunsill Ewropew ta’ Amsterdam f'Diċembru 1997, wara kompetizzjoni organizzata mill-Kummissjoni. Id-disinji tan-naħat nazzjonali tal-muniti ta’ l-Euro huma deċiżi minn kull Stat Membru.
            
         
               (5)
            
            
               Il-Kunsill laħaq qbil fit-8 ta’ Diċembru 2003 li l-moratorju fuq il-ħarġiet kommemorattivi ta’ l-Euro maħsuba għaċ-ċirkluazzjoni, li kien stabbilit mill-Kunsill ta’ l-Ecofin fit-23 ta’ Novembru 1998, għandu jkun imneħħi. Mill-2004 ‘il quddiem, u bla ħsara għal ċertu limitazzjonijiet, l-Istati Membri huma permessi biex jikkommemoraw ġrajja speċifika jew xi personalità, li joħorġu muniti taċ-ċirkulazjoni kommemorattivi ta' l-Euro li jkollhom disinn nazzjonali li hu differenti mid-disinn tal-muniti taċ-ċirkulazzjoni normali ta’ l-Euro, b’konsistenza mar-Rakkomandazzjoni tal-Kummissjoni tad-29 ta’ Settembru 2003 (3). Iżjed minnhekk, il-Kunsill ftehim li tibdil fuq in-naħa nazzjonali standard huwa possibli jekk il-Kap ta’ l-Istat miġjub fil-munita jinbidel, filwaqt li moratorju għat-tibdil tan-naħat nazzjonali fuq raġunijiet oħra għandu jkun rikonsidrat sa l-aħħar ta’ l-2008.
            
         
               (6)
            
            
               Wara t-tkabbir ta’ l-Unjoni Ewropea f’Mejju 2004, ħafna mill-Istati Membri li għadhom kif daħlu bdew jippreparaw lilhom nfushom għall-addozzjoni ta’ l-Euro. L-għażla tan-naħat nazzjonali tal-muniti Euro jifformaw parti minn dawn il-preparazzjonijiet.
            
         
               (7)
            
            
               Fid-dawl tan-numru li qed jiżdied tan-naħat nazzjonali differenti, il-linji-gwida komuni għall-għażla tan-naħa nazzjonali, sew tal-muniti taċ-ċirkolazzjoni normali u dawk kommemorattivi, imressqa minn din ir-Rakkomandazzjoni preżenti, għandhom isaħħu l-koerenza globali għas-sistema tal-munita ta’ l-Euro.
            
         
               (8)
            
            
               Il-muniti ta’ l-Euro ma jiċċirkulawx biss fil-pajjiż tal-ħruġ imma fiż-żona kollha ta’ l-Euro u anki lil hinn. Bħala konsegwenza, il-proporzjon tal-muniti fiċ-ċirkulazzjoni li ma jkollux in-naħa nazzjonali hu miżjud f’kull pajjiż taż-żona ta’ l-Euro. F’dan il-kuntest, indikazzjoni ċara tal-pajjiż tal-ħruġ għandha titpoġġa fuq in-naħa nazzjonali biex tippermetti l-utenti interessati tal-muniti biex jidentifikaw malajr il-pajjiż ta’ l-oriġini.
            
         
               (9)
            
            
               In-naħat komuni Ewropej tal-munti ta’ l-Euro kollha fihom kemm l-isem tal-munita waħdanija u d-denominazzjoni tal-munita. In-naħa nazzjonali m’għandiex tirrepeti l-isem tal-munita waħda u lanqas tad-denominazzjoni tal-munita. L-ittri fit-truf tal-munita taż-2 Euro jistgħu jipprovdu indikazzjoni tad-denominazzjoni, jintużaw biss iċ-ċifra “2” u/jew it-terminu “euro”, b’mod konformu mal-prattika eżistenti f’ħafna Stati Membri.
            
         
               (10)
            
            
               Kif il-muniti ta’ l-Euro jiċċirkulaw maż-żona ta’ l-Euro il-karatteristiċi tad-disinn nazzjonali tagħhom huma sa ċertu punt ta’ interess komuni. L-Istati Membri għandhom jinfurmaw lil xulxin dwar in-naħat nazzjonali l-ġodda qabel id-deċiżjoni finali. Għal dan il-għan, l-Istati Membri għandhom jgħaddu ‘il quddiem id-disinji tal-munita Euro il-ġdida (inklua l-ittri fit-tarf taż-2 Euro) lill-Kummissjoni biex din tqassamhom. Dan għandu jsir b’mod li ma jkunx hemm dewmien bla bżonn.
            
         
               (11)
            
            
               L-Istati Membri ġew ikkonsultati dwar il-linji-gwida stabbiliti f’din ir-Rakkomandazzjoni, sabiex jieħdu konjizzjoni tal-prattika nazzjonali differerenti u preferenzi f’dan il-qasam.
            
         
               (12)
            
            
               Il-Komunità kkonkludiet ftehim monetarji mal-Prinċipalità ta’ Monako, mar-Repubblika ta’ San Marino u ma’ l-Istat tal-Vatikan, li jippermettilhom li jinħarġu ċertu kwantitajiet ta’ ċirkulazzjoni ta’ l-Euro. Il-linja ta’ gwida komuni għandhom ikunu applikabbli għall-muniti ta’ ċirkulazzjoni maħruġa minn dawk l-Istati,
            
         B’DAN TIRRAKKOMANDA:
   Artikolu 1
   Identifikazzjoni ta’ l-Istat Membru li joħroġ
   In-naħat nazzjonali tad-denominazzjonijiet kollha tal-muniti taċ-ċirkulazzjoni ta’ l-Euro għandhom ikollhom indikazzjoni ta’ l-Istati Membri li jkun ħariġhom, permezz ta’ l-isem ta’ l-Istat Membru, sħiħ jew fil-qosor.
   Artikolu 2
   Assenza ta’ l-isem tal-munita u tad-denominazzjoni
   
               a)
            
            
               In-naħa nazzjonali m’għandhiex tirrepeti kwalunkwe indikazzjoni fuq id-denominazzjoni, jew partijiet minnha, la tal-munita u lanqas għandha tirrepeti l-isem tal-munita waħda jew tas-sottodiviżjoni tagħha, sakemm it-tali indikazzjoni toħroġ mill-użu ta’ l-alfabett differenti.
            
         
               b)
            
            
               L-ittri fit-truf tal-munita taż-2-Euro jistgħu jipprovdu indikazzjoni tad-denominazzjoni basta juntużaw biss iċ-ċifra “2” u/jew it-terminu “Euro”.
            
         Artikolu 3
   Proċedura ta’ informazzjoni
   L-Istati Membri għandhom jinfurmaw lil xulxin dwar id-disinn tan-naħat nazzjonali l-ġodda, inklużi l-ittri tat-truf, qabel huma japprovaw dawn id-disinji. Għal dan l-effett, id-disinji l-ġodda għandhom jintbagħatu lill-Kummissjoni mill-Istat Membru li joħroġhom, li min-naħa tagħha tinforma lill-Istati Membri l-oħra permezz tas-Sotto-Kumitat relevanti tal-Kumitat Ekonomiku u Finanzjarju, kif xieraq. L-informazzjoni relevanti kollha fuq id-disinn tal-munita nazzjonali l-ġdida għandha tkun ippubblikata fil-Ġurnal Uffiċjali ta’ l-Unjoni Ewropea.
   Artikolu 4
   L-Ambitu tal-prassi rakkomandata
   Din ir-Rakkomandazzjoni għandha tapplika għan-naħat nazzjonali u l-ittri tat-truf ta’ kemm il-muniti ta’ ċirkulazzjoni normali u kommemorattivi. M’għandhiex tapplika għan-naħat nazzjonali u l-ittri tat-truf kemm tal-muniti taċ-ċirkolazzjoni normali u kommemorattivi ta’ l-Euro li jkunu nħarġu qabel l-addozzjoni ta’ din ir-Rakkomandazzjoni.
   Artikolu 5
   Lil min hi ndirizzata
   Din ir-Rakkomandazzjoni hi ndirizzata lill-Istati Membri parteċipanti kif definiti fl-Artikolu 1 tar-Regolament (KE) Nru 974/98.
   
      Magħmula fi Brussell, 3 ta’ Ġunju 2005
      
         
            Għall-Kummissjoni
         
         Joaquín ALMUNIA
         
            Membru tal-Kummissjoni
         
      
   
   
      (1)  ĠU L 139, 11.5.1998, p. 6. Regolament kif l-aħħar emendat bir-Regolament (KE) Nru 423/1999 2002 [ĠU L 52, 27.2.1999, p. 2]
   
      (2)  ĠU L 139, 11.5.1998, p. 1. Regolament kif emendat bil-(KE) Nru 2596/2000 (ĠU L 300, 29.11.2000, p. 2)
   
      (3)  Ara r-Rakkomandazzjoni tal-Kummissjonu fuq prattika komuni għat-tibdil tad-disinn tan-naħa nazzjonali ta’ l-Euro għall-muniti ta’ ċirkulazzjonu [ĠU L 264, 15.10.2003, p. 38].